*Na osnovu tačke IV. Odluke o usvajanju Programa utroška sredstava s kriterijima raspodjele sredstava Tekućih transfera utvrđenih Budžetom Federacije Bosne i Hercegovine za 2018. godinu Federalnom ministarstvu razvoja, poduzetništva i obrta („Službene novine Federacije BiH“, broj23/18) i član 5. Pravilnika o postupcima u provođenju programa razvoja male privrede („Službene novine Federacije BiH", br:50/13,55/13i 86/13), Federalno ministarstvo razvoja, poduzetništva i obrta raspisuje*

***JAVNI KONKURS***

***za odabir korisnika po projektu***

***„Pružanje mentoring usluga za subjekte male privrede“***

***I.PREDMETJAVNOG KONKURSA***

*Usluga mentoringa je namijenjena malim i srednjim poduzećima u cilju pružanja podrške nesmetanom razvoju i smanjenju broja neuspješnih poduzeća, kroz pružanje sveobuhvatne i blagovremene podrške korisnicima. Standardizirani set usluga (SSU) za mala i srednja poduzeća u 2018. godini realizuje se preko razvojnih agencija koje imaju svoje certifikovane mentore.*

*Proces mentoringa odvija se prema metodologiji Federalnog ministarstva razvoja, poduzetništva i obrta (u daljem tekstu: Ministarstvo), razvijenoj u saradnji sa Japanskom agencijom za međunarodnu saradnju (JICA). Metodologija određuje korake koje stručno lice – mentor provodi u direktnom kontaktu i radu sa odgovornim licem poduzeća, određeni broj sati (50 sati po korisniku) i to u prostorijama korisnika (ne manje od 75% od ukupnog broja predviđenih sati). Odgovorno lice i mentor zajedno proučavaju aktuelno poslovanje, razloge trenutnih problema ili smetnje za dalji razvoj, najvažnije potencijale za rast, te na osnovu konstatiranog stanja mentor i korisnik usluge pripremaju plan ili projekat razvoja.*

*Metodologija standardizirane usluge mentoringa jasno definiše sve korake i aktivnosti u realizaciji mentoringa (upravljanje šemom, rad na terenu, broj posjeta, aktivnosti u okviru svake posjete, vrijeme predviđeno za pripremu plana i izvještavanje) i to kroz vodič „Opšti vodič za mentoring“.*

*Usluga se odnosi na besplatan mentoring za mala i srednja poduzeća, a koja im je potrebna za njihov dalji razvoj ili opstanak na tržištu.*

***II. FINANSIJSKA SREDSTVA***

*Ukupna vrijednost raspoloživih sredstava za ovaj projekat je 50.000 KM. Ukupan budžet za pružanje standardizirane usluge mentoringa u 2018. godini po jednom poduzeću je maksimalno 1.000 KM. Sredstva obezbjeđuje Ministarstvo.*

***III. KRITERIJI ZA IZBOR KORISNIKA USLUGA MENTORINGA***

*Nakon provjere ispunjenosti formalno-pravnih uslova prijave, Komisija za evaluaciju formirana u Ministarstvu vrši ocjenu i izbor korisnika usluge prema sljedećim kriterijima: vrsta djelatnosti; broj uposlenih; pripadnost ciljnoj grupi; očekivanje od mentoringa; ravnomjerniji regionalni razvoj (stepen razvijenosti JLS); dosadašnji poticaji od strane Ministarstva.*

***IV. PRAVO SUDJELOVANJA***

*Subjekti male privrede definisani po Zakonu o poticanju razvoja male privrede i Zakonu o obrtu i srodnim djelatnostima koji imaju sjedište na području Federacije BiH, nalaze se u većinskom privatnom vlasništvu državljana BiH, te imaju najmanje 1 (jednog) zaposlenog na neodređeno vrijeme.*

*Nisu prihvatljive prijave subjekata male privrede koji imaju registrovanu osnovnu djelatnost u oblasti namjenske industrije, proizvodnje i prerade duhana i igara na sreću.*

*Korisnici poticajnih sredstava koji do završetka ovog javnog konkursa nisu izvršili svoje ranije preuzete obaveze po osnovu korištenja poticajnih sredstava ministarstva, nemaju pravo sudjelovanja u ovom javnom konkursu.*

***V. SADRŽAJ PRIJAVE ZA SUDJELOVANJE U JAVNOM KONKURSU***

*Podnosioci prijava pripremaju prijave u skladu sa Smjernicama za podnosioce prijava.*

*Smjernice za podnosioce prijava i obrazac prijave mogu se preuzeti na internet stranici Ministarstva* [*www.fmrpo.gov.ba*](http://www.fmrpo.gov.ba)*.*

***VI. EVALUACIJA I ODABIR KORISNIKA***

*Evaluacija i odabir korisnika će se vršiti u skladu sa kriterijima i procedurom utvrđenim u Smjernicama za podnosioce prijava.*

*Nakon obrade prispjelih prijava Ministarstvo će objaviti rezultate Javnog konkursa u „Službenim novinama Federacije BiH" i na internet stranici Ministarstva.*

***VII NAČIN PODNOŠENJA PRIJAVE***

*Prijave sa pratećom dokumentacijom podnose se preporučeno poštom u zapečaćenim kovertama na adresu:*

***Federalno ministarstvo razvoja, poduzetništva i obrta***

***dr. Ante Starčevića b.b. (Hotel „Ero“) 88000 Mostar,***

***Ne otvarati–po Javnom konkursu***

***za odabir korisnika po projektu***

***„Pružanje mentoring usluga za subjekte male privrede“***

*(uokvirenu adresu sa naznakom izrezati i nalijepiti na zapečaćenu kovertu)*

*Na poleđini koverte obavezno navesti:*

*- naziv–ime podnosioca prijave;*

*- adresu i kontakt telefon;*

*- ovjeriti pečatom podnosioca prijave.*

*Samo će blagovremene i potpune prijave biti razmatrane.*

***Prijave se dostavljaju zaključno sa 31.08.2018. godine, odnosno prihvatit će se prijave koje imaju poštanski pečat najkasnije sa navedenim datumom.***

*Javni konkurs i drugi prateći dokumenti dostupni su na internet stranici Ministarstva,* [*www.fmrpo.gov.ba*](http://www.fmrpo.gov.ba)*. Za detaljnije informacije možete se obratiti Ministarstvu na e-mail: grant2018@fmrpo.gov.ba.*